《晚渡扬子江未至甘露寺城下潮退阁舟风雨竟夕》
元代·柳贯

鼓枻凌涛江，江光晚来薄。相望铁瓮城，正值沙水落。

滩长洲渚出，月黑风雨作。攲眠听春浪，梦枕生新愕。

起吟不成魇，但怯体中恶。金焦两浮萍，天堑何限著。

意令制溟渤，帖帖就疏瀹。奈何潮汐舟，咫尺恨前却。

方冬百泉缩，潦净海为壑。乘流俟满魄，明夕异今昨。

快呼北府酒，煖客慰离索。庶因行路难，幸识还山乐。

作者简介：柳贯（1270年8月18日—1342年12月7日），字道传，婺州浦江人，元代著名文学家、诗人、哲学家、教育家、书画家。博学多通，为文沉郁春容，工于书法，精于鉴赏古物和书画，经史、百氏、数术、方技、释道之书，无不贯通。官至翰林待制，兼国史院编修，与元代散文家虞集、揭傒斯、黄溍并称“儒林四杰”。